b"\n_START_ARTICLE_\nGiuseppe Tomasi di Lampedusa\n_START_SECTION_\nLiv og virke\n_START_PARAGRAPH_\nSom adelig var han den 11. fyrste av Lampedusa og den 12. hertug av Palma di Montechiaro. Giuseppe Tomasi var s\xc3\xb8nn av fyrst Giulio Maria Tomasi di Lampedusa og fyrstinne Beatrice Mastrogiovanni Tasca \xc3\xa9 Filangeri di Cut\xc3\xb3. Han var fetter av poeten Lucio Piccolo og til Fulco Santostefano della Cerda, hertug av Verdura (1898-1978, smykkekunstner og juveler). Han var en ordknapp og ensom mann som benyttet det meste av sin tid til lesning og tenkning. Han flyttet til Roma i 1915 og begynte \xc3\xa5 studere rettsvitenskap ved universitet. Det samme \xc3\xa5ret ble han innkalt til milit\xc3\xa6ret, kjempet i tapte slaget ved Caporetto, og ble tatt til fange av den \xc3\xb8sterriksk-ungarske h\xc3\xa6ren. Han ble holdt som krigsfange i Ungarn, men r\xc3\xb8mte og kom seg til fots til Italia. _NEWLINE_Han m\xc3\xb8nstret av fra h\xc3\xa6ren med rang av l\xc3\xb8ytnant, dro tilbake til Sicilia, og etter \xc3\xa5 ha hvilt ut reiste han rundt med sin mor mens han studerte utenlandsk litteratur. Det var i l\xc3\xb8pet av denne tiden han begynte \xc3\xa5 skrive de f\xc3\xb8rste utkastene til Leoparden. Opprinnelig var planen at hele romanen skulle utfolde seg i l\xc3\xb8pet av en dag, tilsvarende som den modernistiske romanen Ulysses til James Joyce._NEWLINE_Den 24. august ble han gift i Riga med baronesse Alessandra \xc2\xabLicy\xc2\xbb von Wolff-Stomersee (f\xc3\xb8dt 27. november 1894 i Nice, d\xc3\xb8d i Palermo 22. juni 1982), datter av den tysk-baltiske baron Boris von Wolff-Stomersee og den italienske sangerinnen Alice Barbi. De levde f\xc3\xb8rst sammen med Tomasis mor i Palermo, men de to kvinnene kom d\xc3\xa5rlig ut av det med hverandre, og Licy ble drevet tilbake til Latvia. I 1934 d\xc3\xb8de hans far og han arvet adelstittelen. Han ble kortvarig innkalt til milit\xc3\xa6ret i 1940, men som eier av en nedarvet landsbrukseiendom kunne han snart reise hjem for \xc3\xa5 ta seg av dens aff\xc3\xa6rer. Under krigen s\xc3\xb8kte han og moren tilflukt i Capo d'Orlando, hvor han ble forent med sin hustru. De overlevde krigen, men deres palass i Palermo gjorde det ikke. Etter at hans mor d\xc3\xb8de i 1946 flyttet Tomasi sammen med sin hustru til Palermo. I 1953 tilbrakte han en tid med en gruppe unge intellektuelle, en av dem var Gioacchino Lanza Tomasi, en fetter, som han innledet et forhold til og til sist gjorde juridisk til sin adoptivs\xc3\xb8nn._NEWLINE_I 1957 fikk han lungekreft og d\xc3\xb8de den 23. juli i Roma.\n_START_SECTION_\nLeoparden og andre tekster\n_START_PARAGRAPH_\nLeoparden har handling fra Risorgimento, \xc2\xaboppr\xc3\xb8r\xc2\xbb, eller Italias samling. Den skildret en siciliansk adelsslekt p\xc3\xa5 Garibaldis tid, ikke ulikt den han selv tilh\xc3\xb8rte. P\xc3\xa5 den tiden da Garibaldi inntok Sicilia var \xc3\xb8ya preget av dekadanse, intriger, korrupsjon og store sosiale kontraster som til sist ble endeliktet for de gamle adelsslektene. Romanen skildres fra fyrstens synspunkt. Tittelen henviser til hovedpersonen, Don Fabrizio Corbera, fyrsten av Salina, via dyret i familiens v\xc3\xa5penskjold. Et av de mest minneverdige hendelsene i romanen er ved Don Fabrizios nev\xc3\xb8, Tancredi, som innstendig ber om at Don Fabrizio oppgir sin lydighet til det falleferdige konged\xc3\xb8mmet De to sicilier og isteden alliere seg med Giuseppe Garibaldi og Huset Savoia. Lampedusa skrev romanen i tiden mellom 1954 og 1957, og rakk \xc3\xa5 f\xc3\xa5 den refusert av to forlag f\xc3\xb8r han d\xc3\xb8de._NEWLINE_Utgivelse i 1959 ble en suksess, og forfatteren ble posthumt tildelt prisen Premio Strega. Romanen ble oversatt til norsk i 1960 av Ragna Rosati og i 1987 av Anna Margrethe Norum. I 1963 kom en filmatisering, regissert av Luchino Visconti med Burt Lancaster, Alain Delon og Claudia Cardinale i hovedrollene. Den vant Palme d'Or ved Filmfestivalen i Cannes._NEWLINE_Tomasi skrev ogs\xc3\xa5 en del mindre kjente verker: I racconti (\xc2\xabFortellinger\xc2\xbb, f\xc3\xb8rst utgitt i 1961), Le lezioni su Stendhal (\xc2\xabForelesninger om Stendhal\xc2\xbb, utgitt privat i 1959, utgitt som bok i 1977), og Invito alle lettere francesi del Cinquecento (\xc2\xabIntroduksjon til 1500-tallets franske litteratur\xc2\xbb, f\xc3\xb8rst utgitt i 1970). I 2010 ble en samling av hans brev utgitt p\xc3\xa5 engelsk under tittelen Letters from London and Europe._NEWLINE_Asteroidebeltet 14846 Lampedusa, som ble oppdaget i 1989, er oppkalt etter ham."